શ્રી માવજીભાઈ અંજાર (કચ્છ)ના નિવાસી છે. તેઓ વાર્તાકાર, નવલકથાકાર અને નિંબધકાર તરીકે જાણીતા છે. સરકારી નોકરી કરતાં કરતાં તેમણે સાહિત્યક્ષેત્રે ખૂબ ઉત્કૃષ્ટ પ્રદાન કર્યું છે. તેમની ‘મેળો’ નામની નવલકથાને ગુજરાતી સાહિત્ય અકાદમી અને કલાગુર્જરીનું પારિતોષિક પ્રાપ્ત થયું છે જ્યારે ‘બોર’ નામના લલિત નિબંધ સંગ્રહને સાહિત્ય અકાદમી, સાહિત્ય પરિષદ અને કલાગુર્જરીનું પારિતોષિક પ્રાપ્ત થયું છે. આ ઉપરાંત, તેમણે ‘મેઘાડંબર’, ‘કાંધનો હક’, ‘અગનબાણ’ નામની નવલકથાઓ અને ‘અદશ્ય દીવાલો’, ‘પવન’, ‘વિજોગ’, ‘હસ્તરેખા’, ‘રત્ત’ (કચ્છીમાં) જેવા વાર્તાસંગ્રહો આપ્યાં છે. સાહિત્યના અન્ય પ્રકારોમાં તેમણે ‘રણભેરી’ નામનું ચરિત્રનિબંધ અને ‘ઉજાસ’ નામનું ચિંતનાત્મક ગદ્યનું પુસ્તક આપણને આપ્યું છે. તેમની દસેક જેટલી વાર્તાઓ અંગ્રેજી, હિન્દી, મરાઠી તેમજ ભોજપુરીમાં અનુવાદ થયેલી છે. કચ્છમિત્ર દૈનિકમાં તેમણે લખેલી ભૂકંપ સંબંધી કોલમ પરથી NSD ( New Delhi ) એ ૨૦૦૨માં ‘તિનકા તિનકા’ નામનું નાટક બનાવેલ હતું; જેના મુંબઈ દિલ્હી વગેરે જગ્યાએ શૉ યોજાયા છે. રીડગુજરાતી પર આપણે એમની કેટલીક વાર્તાઓ અને નિબંધો માણ્યા છે.